Serveis Socials treballa mitjançant un programa d’itineraris amb 123 persones per a la seua inclusió laboral
04 de gener de 2024

• S’han realitzat 81 plans personalitzats en famílies en el segon semestre de 2023

Manises, 04 gener 2024.- Els Serveis Socials de Manises han derivat 123 persones usuàries a altres entitats, organismes i departaments que disposen de programes laborals en l’últim semestre de 2023, dins del serveis d’itineraris d’inclusió social, de les quals 13 han acabat en contractacions en empreses externes.

El programa d’itineraris d’inclusió social, posat en marxa a Manises en el segon semestre de 2023, té l’objectiu d’oferir a persones perceptores de prestacions econòmiques de Serveis Socials diferents camins personalitzats per a la seua inclusió social i laboral, adaptats a les seues necessitats i circumstàncies.

A més, s’han realitzat 81 plans personalitzats d’inclusió social a famílies vulnerables amb els quals s’han pautat objectius i activitats. Entre d’altres, es requereix mantindre contacte continuat amb les professionals de Serveis Socials i, de manera simultània, participar activament en un itinerari sociolaboral.

Algunes de les entitats, organismes i serveis participants són l'Agència de Desenvolupament Local de Manises, l’Espai LABORA de Manises, Associació Nova Feina i Nova Terra, Fundación Once, Creu Roja, Associació El Rastrell, Ineprodes, Casa de Cultura, Escola d’Adults de Manises o Casa Violeta.

Aquesta és una actuació que s’engloba en el Contracte-Programa 2021-2024 de la Generalitat Valenciana, amb finançament de l’Ajuntament de Manises mateix i del Fons Social Europeu FSE+2021-2027.